ປ. ໂອບາມາ ກຳລັງກຽມພ້ອມ ເພື່ອອອກຄຳສັ່ງ ຂອງປະທານາທິບໍດີ ກ່ຽວກັບ ການຄວບຄຸມປືນ
ໂດຍການທຳງານຜ່ານຄຳສັ່ງ ຂອງປະທານາທິບໍດີ, ທ່ານໂອບາມາ ບໍ່ຈຳເປັນຕ້ອງໄດ້ຮັບການ ສະໜັບສະໜູນ ຈາກລັດຖະສະພາ.
ປະທານາທິບໍດີ ສະຫະລັດ ທ່ານບາຣັກ ໂອບາມາ ກຳລັງເຂົ້າ ກອງປະຊຸມ ກັບບັນດາເຈົ້າໜ້າທີ່ ພິທັກສັນຕິລາດ ລະດັບສູງ ຂອງທ່ານ ໃນວັນຈັນມື້ນີ້ ກ່ອນໜ້າ ອັນທີ່ຄາດກັນວ່າ ຈະມີ ການປະກາດ ຄຳສັ່ງຂອງປະທານາທິບໍດີ ເພື່ອເຮັດໃຫ້ກົດ ລະບຽບ ການຄວບຄຸມປືນ ຂອງລັດຖະບານ ຫັດກຸມຂຶ້ນອີກນັ້ນ ທ່ານໂອບາມາ ພົບປະກັບລັດຖະມົນຕີຍຸດຕິທຳ ທ່ານນາງ Loretta Lynch, ຫົວໜ້າອົງການສັນຕິບານກາງ ຫຼື FBI ທ່ານ James Comey ແລະບັນດາເຈົ້າໜ້າທີ່ຄົນອື່ນໆ ທີ່ທຳນຽບຂາວ ເພື່ອປຶກສາຫາລື ອັນເປັນການກະທຳ ທີ່ທ່ານສາມາດເຮັດໄດ້ ເພື່ອພະຍາຍາມລຸດຜ່ອນ ຄວາມຮຸນແຮງຍ້ອນປືນ ໂດຍການທຳງານຜ່ານຄຳສັ່ງຂອງປະທານາທິບໍດີ, ປະທານາທິບໍດີ ບໍ່ຈຳເປັນຕ້ອງມີການ ສະໜັບສະໜູນຈາກລັດຖະສະພາ ຊຶ່ງນຳພາໂດຍບັນດາສະມາຊິກສະພາ ສັງກັດພັກ ຣີພັບບລີກັນ ຜູ້ທີ່ຄັດຄ້ານຢ່າງຖ້ວມລົ້ນ ຕໍ່ການຈຳກັດຕ່າງໆ ຕໍ່ພວກທີ່ຢາກຊື້ປືນ ແຕ່ການ ກະທຳໃດໆ ທີ່ທ່ານໂອບາມາຈະເຮັດ ແມ່ນເບິ່ງຄືວ່າ ຈະປະເຊີນໜ້າກັບການທ້າທາຍ ທາງດ້ານກົດໝາຍ ການເພັ່ງເລັງໃສ່ຄວາມຮຸນແຮງຍ້ອນປືນ ຂອງປະທານາທິບໍດີນັ້ນ ມີຂຶ້ນຫຼັງຈາກ ເກີດການ ຍິງສັງຫານໝູ່ ທີ່ຮ້າຍແຮງຫຼາຍຄັ້ງ ໃນທົ່ວສະຫະລັດເມື່ອຫຼາຍປີ ບໍ່ດົນມານີ້ ທີ່ລວມທັງ ການຍິງສັງຫານໝູ່ ເມື່ອເດືອນແລ້ວນີ້ ຢູ່ທີ່ເມືອງ San Bernardino ລັດ California ທີ່ໄດ້ສັງຫານ 14 ຄົນນັ້ນ